Trumpin mukaan Meksiko on sitoutunut suitsimaan Yhdysvaltoihin pyrkivää muuttoliikettä. Tullit ovat silti mahdollisuus, jos Meksiko ei toteuta lupauksiaan, muistutti valtiovarainministeri.

Yhdysvallat ja Meksiko ovat päässeet yhteisymmärrykseen maahanmuutosta. Tämän johdosta Yhdysvallat peruu uhkauksensa, jonka mukaan maanantaista alkaen Meksikon tuotteille olisi asetettu viiden prosentin tuontitullit.

Presidentti Donald Trump ilmoitti asiasta Twitterissä. Hänen mukaansa päätös perua tullit on pysyvä.

....stem the tide of Migration through Mexico, and to our Southern Border. This is being done to greatly reduce, or eliminate, Illegal Immigration coming from Mexico and into the United States. Details of the agreement will be released shortly by the State Department. Thank you! — Donald J. Trump (@realDonaldTrump) 8. kesäkuuta 2019

Trumpin mukaan Meksiko on sitoutunut vahvoihin toimiin rajoittaakseen Meksikon läpi Yhdysvaltoihin pyrkivien keskiamerikkalaisten siirtolaisten määrää.

Meksiko asettaa rajoilleen kansalliskaartinsa joukkoja hillitsemään etelämpää Keski-Amerikasta suuntautuvaa muuttoliikettä. Kansalliskaartin toiminnan pääpaino on Meksikon etelärajalla.

Meksiko lupaa myös ottaa vastaan Yhdysvaltoihin pyrkineet siirtolaiset, jotka Yhdysvaltain viranomaiset palauttavat. Siirtolaiset odottavat Meksikossa maahanmuuttoanomuksensa käsittelyä. Yhdysvallat lupaa nopeuttaa lupien käsittelyä.

Meksikolle tuhansien siirtolaisten majoittaminen ja ruokkiminen on suuri ponnistus. Viime kuukausina maahanmuuttajien virta Meksikon kautta Yhdysvaltoihin on kasvanut, kun Yhdysvaltojen tiedettiin tiukentavan maahanmuuttosäädöksiä. Yksin toukokuussa Yhdysvaltain viranomaiset saivat kiinni 144 000 Yhdysvaltoihin luvattomasti yrittänyttä ihmistä.

Myös Meksikon ulkoministeri Marcelo Ebrard kiitteli ratkaisua Twitterissä.

– Yhdysvaltojen tullit eivät toteudu maanantaina. Kiitos kaikille, jotka ovat tukeneet meitä ja osoittaneet Meksikon suuruuden, hän tviittasi.

No habrá aplicación de tarifas por parte de EU el lunes. Gracias a todas las personas que nos han apoyado dando cuenta de la grandeza de México. — Marcelo Ebrard C. (@m_ebrard) 8. kesäkuuta 2019

Yhdysvaltain valtiovarainministeri Steven Mnuchinin mukaan sopimus täyttää Trumpin tavoitteet, mutta presidentti varaa itselleen oikeuden ottaa tullit käyttöön, jos Meksiko ei toteuta lupauksiaan.

Trumpin tulliuhkaukset aiheuttivat kauhua amerikkalaisyritysten ja teollisuuden etujärjestöjen piirissä, sillä Meksiko on noussut tänä vuonna tilastojen valossa – Kiinankin ohi – Yhdysaltain suurimmaksi kauppakumppaniksi.

Maiden viranomaiset jatkavat yhteisiä keskusteluja ja tarkkailevat päätösten toimeenpanoa seuraavien 90 vuorokauden ajan.

Toistaiseksi ei ole vielä tiedossa, peruuko presidentti Trump hankkeensa rakentaa muuri Meksikon rajalle, jos maahanmuuttajien virta saadaan näillä keinoilla loppumaan.

Lisää aiheesta:

Ampuuko Trump omaan jalkaansa tulleilla? Isolla osalla amerikkalaisyrityksiä tuotantoa Meksikossa ja maasta tuli juuri suurin kauppakumppani

Päivitetty 16.15 valtiovarainministerin kommenteilla.

Lähteet: AFP, Reuters, AP